**Darba uzdevums**

**1. Pamatnostādnes**

Darba uzdevums paredz AS „Latvenergo” korporatīvās vadības ēkā Pulkveža Brieža ielā 12, Rīgā veikt apgaismojuma sistēmas nomaiņu tehniskajā projektā norādītajās telpās.

Darbu gaitā paredzēts:

* Demontēt esošos gaismekļus;
* Demontēt esošos gaismas slēdžus;
* Pēc nepieciešamības demontēt apgaismojuma instalāciju;
* Uzstādīt LED tipa gaismekļus;
* Uzstādītajiem gaismekļiem paredzēt gan automātisku vadību, izmantojot klātbūtnes un dienasgaismas sensorus, gan manuālu, kur tas ir nepieciešams saskaņā ar norādīto tehniskajā projektā, izmantojot spiedpogas;
* Uzstādītajām spiedpogām jābūt dizainiski iederīgām;
* Vadībai izmantot DALI un KNX tehnoloģijas;
* Vadības algoritmus Pasūtītājs iesniegs darbu veikšanas laikā, pārējie principi aprakstīti “Apgaismojuma vadības sistēmas apraksts” failā;
* Uzstādīt apgaismojuma sistēmas vizualizāciju ar iespēju paplašināt sistēmu;
* Brīdī, kad KNX un DALI sistēma ir palaista un pārbaudīta, atslēgt apgaismojumu no BMS;
* Veikt telpu griestu/sienu atjaunošanu un krāsošanu, ja darbu izpildes laikā ir bojāti griesti/sienas;
* Projekta apjomos paredzēta KNX sensoru rezerve 10%, neparedzētiem gadījumiem;
* Projekta apjomos paredzēta G2 tipa gaismekļu rezerve 10 gab.

**2. Kopējās prasības darbu veikšanai**

* Montāžas darbi un testēšana veicami ārpus noteiktā darba laika.
* Ieregulēšanas darbus iespējams veikt darba laikā.
* Izpildot darbu apjomu, Uzņēmējam ir jāievēro LR spēkā esošie normatīvie akti, kas attiecas uz konkrētā projekta realizāciju, kā arī Pasūtītāja uzņēmumā spēkā esošie iekšējie normatīvie dokumenti.
* Pirms darbu uzsākšanas Uzņēmējs izstrādā un iesniedz Pasūtītājam saskaņošanai Darbu veikšanas projektu.
* Darbi jāplāno tā, lai netraucētu Pasūtītāja darbu.
* Ja Uzņēmējs izmaksu tabulās nav norādījis atsevišķus darbus vai materiālus, bet tie ir nepārprotami nepieciešami darbu izpildei, tad tiek uzskatīts, ka šo darbu vai materiālu attiecīgās izmaksas ir iekļautas kopējā cenā.
* Pasūtītājam ir tiesības apturēt darbu izpildi, ja ir konstatēti rupji drošības vai iekšējās kārtības noteikumu pārkāpumi, kas apdraud strādājošo veselību vai var radīt materiālus zaudējumus. Atkārtotu pārkāpumu gadījumā Pasūtītājs patur sev tiesības vainīgās personas izraidīt no darba vietas bez tiesībām atgriezties tajā.
* Uzņēmējs nozīmē projekta vadītāju un darbu vadītājus nepieciešamajā skaitā.
* Pasūtītājs nozīmē savu kontaktpersonu un būvuzraugu.
* Uzņēmējam ir jānodrošina būvuzraugam drošu un brīvu pieeju darbu vietai, to apskatei un kvalitātes kontrolei. Šīs darbības nedrīkst kavēt normālu darba izpildi.
* Pabeidzot darbus Uzņēmējam jāsagatavo darbu izpildes dokumentācija, saskaņā ar Pasūtītāja un regulējošo likumu prasībām.